Liepājas ūdens motosporta komandas "UPB Energy" kapteinis Ēriks Ķiepe-Kipge, kā arī pārējie sportisti un ar klubu saistītie cilvēki jau tagad var būt apmierināti ar aizvadīto sezonu, jo ir izpildīts galvenais uzdevums – izcīnīt Latvijas čempionu titulu komandu vērtējumā. Tomēr Ē.Ķiepem-Kipgem atbildīgākais starts vēl ir priekšā.
– Kā rit gatavošanās pasaules čempionātam?
– Tikko atgriezos no Vācijas, kur notika Eiropas čempionāta noslēdzošais posms, un šās nedēļas nogalē kopā ar Artūru Brolīti – par mehāniķi – došos uz Poliju. Pats šās valsts sacīkstēs nepiedalīšos, jo sacensību programmā O-350 laivu klase nav iekļauta. Droši vien līdz 6.oktobrim, kad Žņinā sāksies pasaules čempionāts, aizvadīšu pāris treniņu tepat Pērkones kanālā.
– Sezonas gaitā mači bija teju vai katru nedēļas nogali. Vai atlika laika arī treniņiem?
– Cik atceros, šovasar Liepājā aizvadīju tikai divus vai trīs treniņus, jo vairāk arī nebija brīvā laika. Gatavojoties lielākām sacensībām, par treniņiem var nosaukt Latvijas atklātā čempionāta sacīkstes.
– Kādas, tavuprāt, izredzes atkārtot pērnā gada lielisko panākumu?
– Pirms mačiem izdarīt prognozes nevēlos, taču Žņinā jau iepriekš esmu braucis, un man patīk šī trase. Apstākļi ir ļoti līdzīgi kā Alūksnē, kur pērn izdevās uzvarēt. Protams, ceru uz augstu vietu arī šoreiz, tomēr liela nozīme ūdens motosportā ir arī veiksmei un pēc starta ieņemtajai pozīcijai, tāpat tehnikai.
– Šosezon daudz esi eksperimentējis, mainot dzinējus. Vai sezonas beigās izdevies atrast īsto?
– Vienmēr jau var tiekties pēc vēl labākiem rezultātiem, tomēr pagaidām, šķiet, ka viss ir kārtībā. Vēl šis tas gan jāpieslīpē, taču līdz pasaules čempionātam Polijā ir pietiekami laika, lai tehnika būtu pilnīgi gatava.
– Šķiet, jau tagad šo sezonu var nosaukt par līdz šim visveiksmīgāko.
– Jā, patiesi esam noturējušies augstā līmenī – mūsu komandā ir gan Eiropas jauniešu čempions – Mārtiņš Morozs, pasaules čempions S-550 laivu klasē – Mārtiņš Bergholcs, S-550 klasē bronzu izcīnīja Lauris Gūtmanis. Protams, vissvarīgāk bija izcīnīt Latvijas čempionu titulu komandu kopvērtējumā, un to mēs arī izdarījām, beidzot apsteidzot jūrmalniekus. Cerēsim, ka man izdosies šo sarakstu papildināt.